हाथ फैलाकर वे दोनों चीजें उससे ले लीं मैने। फोटो वापस अपनी जगह पर, वैसे ही कनक के सीने के पास रख दिया और बिछुए उन कमजोर नाजुक ठंडी उगलियों में फिरसे वापिस पहना दिए। मैने देखा उसकी बिन्दिया भी अब कुछ और ज्यादा ही चमक रही थी। और कनक के बंद होंठ अब मुझे पूरी तरह से संतुष्ट लग रहे थे। आखिर जिन-जिन चीजों को उसने कभी अपने से अलग नहीं किया था­­ —­जिन पर शायद उसे हमेशा गर्व और संतोष रहा था­­­ अब फिरसे उसके पास थीं। अब वह जाने के लिए पूरी तरह से तैयार हो चुकी थी। सब कुछ अपनी जगह पर सही और ठीक लग रहा था अब।